ai4bharat/Pralekha huggingface dataset:
नागरी उड्डाण मंत्रालय
देशाला पुढे घेऊन जाण्यासाठी इच्छाशक्ती, दूरदृष्टी आणि सकारात्मक वृत्ती आवश्यक- जनरल डॉ.व्ही.के.सिंग 
पुण्यात एम.आय.टी. स्कूल ऑफ गव्हर्नमेंटच्या दीक्षान्त समारंभात राज्यमंत्री जनरल व्ही.के.सिंग यांचे प्रतिपादन
पुणे, 18 मे 2022
विविध क्षेत्रांमध्ये नेतृत्व करण्यासाठी इच्छाशक्ती, दूरदृष्टी आणि सकारात्मक वृत्तीसह उच्च ध्येय उरी बाळगण्याचा सल्ला केंद्रीय रस्ते वाहतूक व महामार्ग तथा नागरी हवाई वाहतूक राज्यमंत्री जनरल डॉ.व्ही.के.सिंग  यांनी तरुण विद्यार्थ्यांना दिला.
पुण्यात महाराष्ट्र इन्स्टिट्यूट ऑफ टेक्नॉलॉजी  स्कूल ऑफ गव्हर्नमेंटच्या दीक्षान्त समारंभात ते आज बोलत होते. उदयोन्मुख नेतृत्वाच्या दृष्टीने महत्त्वाच्या अनेक पैलूंना राज्यमंत्री जनरल व्ही.के.सिंग यांनी यावेळी स्पर्श केला. राजकारण हे चांगल्या-वाईट गोष्टींचे मिश्रण असते परंतु, आपण कोणती भूमिका स्वीकारायची हे ज्याचे-त्यालाच ठरवावे लागते. राजकारणात पैशाचा वापर केला, तर तुम्ही दुष्टचक्रात अडकाल नि त्यातून बाहेर पडणे अवघड होऊन बसेल, असे डॉ.सिंग यांनी सांगिले.
निवृत्त जनरल डॉ.व्ही.के.सिंग यांनी यावेळी सशस्त्र दलांचे उदाहरण दिले. सैन्यदले 'सेवा हाच धर्म' हे सूत्र मनात धरून एकतेने व एकात्मतेने काम करतात. सैन्यदलांमध्ये जातिधर्माच्या आधारे विभागणी/ वर्गीकरण केले जात नाही, म्हणूनच देशवासीयांना सैन्यदलांविषयी विश्वास वाटतो, असे त्यांनी नमूद केले. आर्थिक आणि सामाजिक भेदभाव असतील तर लोकशाही टिकून राहू शकणार नाही, असा इशाराही त्यांनी दिला. समाजात समानता प्रस्थापित होईल असा मार्ग निर्माण करण्याचे आवाहन त्यांनी तरुणाईला केले. 'विकासाच्या मुद्द्यांवर काम करून देशाला पुढे घेऊन जाण्याची गरज आहे', असे त्यांनी अधोरेखित केले.
'आपल्याला उज्ज्वल इतिहासाची परंपरा लाभली आहे, तथापि स्वातंत्र्य मिळाल्यावरही दुर्दैवाने राज्यकर्त्यांनी ब्रिटिशांचेच धोरण कायम ठेवले', अशी खंत त्यांनी व्यक्त केली. आता मात्र पंतप्रधान नरेंद्र मोदी यांच्या नेतृत्वात राजकारणाचे चित्र बदलले असून, वंचितांच्या प्रगतीकडे आणि विकासाकडे लक्ष केंद्रित केले जात आहे, असेही त्यांनी सांगितले.
मिझोरमचे राज्यपाल डॉ.हरी बाबू कंभम्पाती, खासदार गजानन कीर्तिकर, माईर्स एमआयटीचे संस्थापक प्रा.डॉ.विश्वनाथ कराड, व्यवस्थापकीय संचालक तथा कार्यकारी अध्यक्ष डॉ.राहुल कराड यांच्यासह अनेक मान्यवर या दीक्षान्त सोहळ्याला उपस्थित होते. 'राजकीय नेतृत्व आणि सरकार' या पदव्युत्तर पदवी अभ्यासक्रमाच्या 14 आणि 15व्या बॅचच्या एकूण 56 विद्यार्थ्यांना यावेळी पदवीदान करण्यात आले.
M.Iyengar/J.Waishampayan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 90
खाण मंत्रालय
हैदराबादच्या भारतीय भूवैज्ञानिक सर्वेक्षण प्रशिक्षण संस्थेला क्षमता निर्माण आयोगाद्वारे "अति-उत्तम" दर्जासह मान्यता
नवी दिल्ली, 13 जून 2023
खाण मंत्रालयाच्या अंतर्गत कार्यरत भारतीय भूवैज्ञानिक सर्वेक्षण संस्थेला  नॅशनल अॅक्रेडिटेशन बोर्ड ऑफ एज्युकेशन अँड ट्रेनिंग  ने प्रदान केलेल्या उत्कृष्ट सेवा आणि उच्च दर्जा राखल्याबद्दल मान्यता देऊन सन्मानित करण्यात आले आहे. पृथ्वी विज्ञान प्रशिक्षण क्षेत्रामध्ये विविध स्तरांवर संस्थेने अनुसरण केलेल्या सर्व मानक कार्यप्रक्रिया आणि कार्यपद्धतींच्या तपासणीच्या आधारे हे मूल्यांकन करण्यात आले. सीबीसी म्हणजे क्षमता निर्माण आयोग, एनएबीईटी आणि भारतीय गुणवत्ता नियंत्रण यांच्या टीमने या संस्थेचे हैद्राबाद येथे मूल्यांकन केले आणि ‘ “अति-उत्तम’’ या श्रेणीसह मान्यता प्रमाणपत्र प्रदान केले.
जीएसआयटीआयची स्थापना 1976 मध्ये झाली असून या संस्थेचे मुख्यालय हैदराबाद येथे आहे. हैदराबाद, नागपूर, जयपूर, लखनौ, कोलकाता आणि शिलाँग येथे जीएसआयटीआयचे सहा प्रादेशिक प्रशिक्षण विभाग  आहेत. तसेच चित्रदुर्ग , रायपूर , झावर  आणि कुजू  येथे चार ‘फील्ड ट्रेनिंग सेंटर्स’  स्थापन करण्यात आलीआहेत. भूविज्ञान व्यावसायिक, शिक्षक, संशोधक आणि विद्यार्थ्यांना भूविज्ञानाच्या विविध विषयांमध्ये विविध प्रशिक्षण देण्यासाठी खाण मंत्रालयाच्या संकल्पनेनुसार ही केंद्रे स्थापन करण्यात आली आहेत. अशा प्रकारे, जीएसआयटीआय ही एक राष्ट्रीय प्रशिक्षण सुविधा देणारी संस्था आहे, जी खाण मंत्रालयाच्या अंतर्गत केंद्र आणि राज्य विभाग, सार्वजनिक क्षेत्रातील संस्था , राष्ट्रीय शैक्षणिक संस्था  यासह अनेक भागधारकांना प्रशिक्षण देते आणि क्षमता निर्माण करते. भारतीय अंतराळ संशोधन संस्था  द्वारे प्रायोजित एनएनआरएमएस कार्यक्रमांतर्गत संस्था नियमितपणे ‘रिमोट सेन्सिंग’ चे अभ्यासक्रम चालवते. ही आंतरराष्ट्रीय ख्यातीची संस्था आहे आणि परराष्ट्र मंत्रालयाने प्रायोजित केलेल्या ‘आयटेक’ कार्यक्रमांतर्गत विकसनशील राष्ट्रांच्या सहभागींना प्रशिक्षण देते. संस्थेने 75 देशांतील व्यावसायिकांना यापूर्वीच प्रशिक्षण दिले आहे.
‘जीएसआयटीआय ‘च्या हैदराबाद येथील केंद्र आणि देशभरात स्थित आरटीडी आणि एफटीसीद्वारे भूप्रदेश विशिष्ट प्रशिक्षण कार्यक्रम प्रदान करते. हिमालयासह विविध भूप्रदेशांचे मॅपिंग तंत्र, खनिज क्षेत्रांचे , छायाचित्र-भूविज्ञान आणि रिमोट सेन्सिंग, भौगोलिक क्षेत्रांना लक्ष्य करण्यासाठी विश्लेषण पद्धती, यासह विविध भूप्रदेशांच्या मॅपिंग तंत्रामध्ये डोमेन कौशल्ये वाढवण्यासाठी प्रशिक्षण अभ्यासक्रम दिले जातात. माहिती प्रणाली, पेट्रोलॉजी, जिओक्रोनॉलॉजी, जिओफिजिक्स, रसायनशास्त्रातील विश्लेषणात्मक पद्धती, पर्यावरणीय आणि शहरी भूविज्ञान आणि नैसर्गिक धोका कमी करणे. संस्था कर्मचाऱ्यांच्या कार्यात्मक क्षमतांमध्ये सुधारणा करण्यासाठी अभ्यासक्रम प्रदान करते. अधिकाऱ्यांमध्ये वर्तणुकीशी संबंधित क्षमतांचा उपयोग करणार्या विषयांचा समावेश या संस्थेच्या अभ्यासक्रमामध्ये आहे.
S.Patil/S.Bedekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 56
अर्थ मंत्रालय
दर्जेदार बागायती पिकांसाठी उत्तम दर्जाची रोपे उपलब्ध होण्याकरिता प्रोत्साहन देण्यासाठी 2200 कोटी रुपये खर्चाचा आत्मनिर्भर स्वच्छ रोपे कार्यक्रम सुरु करण्यात येणार
नवी दिल्ली, 1 फेब्रुवारी 2023
उच्च मूल्याच्या बागायती पिकांसाठी निरोगी, दर्जेदार रोपे उपलब्ध व्हावीत म्हणून चालना देण्याच्या दृष्टीने 2200 कोटी रुपये खर्चाचा 'आत्मनिर्भर स्वच्छ रोपे' कार्यक्रम सुरु करण्याची घोषणा केंद्रीय वित्त आणि कॉर्पोरेट मंत्री निर्मला सीतारामन यांनी आज संसदेत 2022-23 चा केंद्रीय अर्थसंकल्प सादर करताना केली.
ग्रामीण भागात युवा उद्योजकांना कृषी स्टार्टअप्स उभारण्यासाठी प्रोत्साहन मिळावे, याकरिता 'कृषी गतिवर्धक निधी' स्थापन करण्यात येणार असल्याचे वित्त मंत्र्यांनी अर्थ संकल्पीय भाषणात सांगितले. शेतकऱ्यांच्या समस्यांवर किफायतशीर व कल्पक उपाय प्राप्त व्हावेत, कृषी पद्धतीत बदल घडवण्यासाठी आधुनिक तंत्रज्ञानाचा वापर व्हावा, उत्पादकता व फायदा यात वाढ व्हावी, या उद्देशाने हा निधी उभारण्यात येणार असल्याचे वित्त मंत्र्यांनी सांगितले.
भरड धान्यांचा ‘श्री अन्न’ असा उल्लेख त्यांनी केला. ‘भरड धान्य लोकप्रिय करण्यामध्ये भारत आघाडीवर आहे, या धान्यांमुळे पोषण, अन्न सुरक्षा व कृषी कल्याण वाढीला लागते’ या पंतप्रधान नरेंद्र मोदी यांच्या उद्गारांचा उल्लेख वित्त मंत्र्यांनी केला. भारत हा 'श्री अन्ना'चा जगातला सर्वात मोठा उत्पादक देश असून दुसऱ्या क्रमांकाचा मोठा निर्यातदार आहे. ज्वारी,नाचणी, बाजरी, कुटू, राजगिरा, कंगणी, कुटकी, कोद्रा, वरई अशी विविध प्रकारची धान्ये आपल्या देशात पिकवली जातात. आहारात ही धान्ये असल्याने आरोग्याला त्याचा फायदा होतो, असे सांगून शतकानुशतके भारताच्या खाद्य संस्कृतीत यांचा अविभाज्य समावेश असल्याचे वित्तमंत्री सीतारामन यांनी सांगितले.
या धान्यांची लागवड करून देशातील नागरिकांचे आरोग्य राखण्यात हातभार लावून छोटे शेतकरी मोठी सेवा करत असल्याचा त्यांनी अभिमानाने उल्लेख केला. भारत भरड धान्यांचे जागतिक केंद्र ठरावे, यासाठी हैदराबादमधील भारतीय भरड धान्य संशोधन संस्थेला उत्कृष्टता केंद्र म्हणून आवश्यक सहाय्य पुरवले जाईल. याद्वारे उत्तम प्रथा, संशोधन व तंत्रज्ञान आंतरराष्ट्रीय स्तरावर सामायिक करता येईल, असे त्यांनी अधोरेखित केले.
कृषी क्षेत्रासाठी डिजिटल सार्वजनिक पायाभूत सुविधांची मुक्त स्रोत, मुक्त मानक आणि आंतर परिचालन सार्वजनिक ढाचा म्हणून उभारणी करण्यात येईल, असे सीतारामन यांनी सांगितले. यामुळे पिक नियोजन आणि वृद्धी यासाठी संबंधित माहिती समावेशक व शेतकरी केन्द्री होऊ शकेल. कृषी क्षेत्राशी संबंधित कच्चा माल, कर्ज, विमा, पिक अंदाज, बाजार विषयक माहिती तसेच कृषी- तंत्रज्ञान उद्योग व स्टार्ट अप्स याच्या वाढीला सहाय्यही मिळेल.
पशु पालन, दुग्धविकास आणि मत्स्योद्योग यावर लक्ष केंद्रित करत कृषी कर्ज उद्दिष्टात 20 लाख कोटी रुपयांपर्यंत वाढ करण्यात येईल. मच्छिमार, मच्छी विक्रेते तसेच सूक्ष्म आणि लघु उद्योजकांच्या सक्षमीकरणा साठी, मूल्य साखळीची क्षमता सुधारण्यासाठी आणि बाजारपेठेचा विस्तार करण्यासाठी, पीएम मत्स्य संपदा योजनेची नवी उप योजना आणणार, यासाठी 6000 कोटी रुपयांची गुंतवणूक नियोजित आहे.
लांब धाग्याच्या कापसाच्या उत्पादकतेत वाढ होण्यासाठी सार्वजनिक खाजगी भागीदारी तत्वावर क्लस्टर आधारित व मूल्य साखळी दृष्टीकोन स्वीकारण्यात येईल. म्हणजेच कच्च्या मालाचा पुरवठा, सेवा विस्तार आणि बाजाराशी संलग्नता यासाठी शेतकरी, राज्ये आणि उद्योग क्षेत्र यांच्यात सहयोग वाढेल असे वित्त मंत्र्यांनी सांगितले.Shilpa N/N.Chitale/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 178
आरोग्य आणि कुटुंब कल्याण मंत्रालय
कोविड- 19 बाबतची अद्ययावत माहिती
देशव्यापी लसीकरण मोहिमेत आतापर्यंत कोविड प्रतिबंधक लसीच्या 119 कोटी 38 लाख मात्रा देण्यात आल्या आहेत.
रोगमुक्ती दर सध्या 98.33% आहे;मार्च 2020 पासूनचा हा सर्वात उच्चांकी दर आहे
गेल्या 24 तासांत 10,264 रुग्ण कोरोनामुक्त झाल्यामुळे आता एकूण कोविडमुक्त रुग्णांची संख्या वाढून ती 3,39,67,962 इतकी झाली आहे
गेल्या 24 तासांत 9,119 नव्या कोरोना बाधितांची नोंद झाली
भारतात सध्या 1,09,940 कोविड सक्रीय रुग्ण, ही गेल्या 539 दिवसांतील सर्वात कमी रुग्णसंख्या
देशात सध्या कोविड सक्रीय असलेल्या रुग्णांची संख्या एकूण कोविड बाधित रुग्णसंख्येच्या 1% हून कमी असून सध्या हे प्रमाण 0.32% इतके आहे. मार्च 2020 पासूनचे हे सर्वात कमी प्रमाण आहे
दैनंदिन पॉझिटीव्हिटी दर सध्या  गेले 52 दिवस हा दर 2% हून कमी
साप्ताहिक पॉझिटीव्हिटी दर सध्या  गेले 62 दिवस हा दर 2% हून कमी
देशात आतापर्यंत कोविड संसर्ग तपासणीच्या एकूण 63 कोटी 59 लाख चाचण्या करण्यात आल्या
संरक्षण मंत्रालय
अंदमानच्या समुद्रातील संयुक्त सैनिकी सराव
नवी दिल्ली 25 जानेवारी 2021
संयुक्तपणे चालविल्या जाणाऱ्या मोहिमांची सिद्धता वाढविण्यासाठी, भारतीय सशस्त्र दलांनी अंदमानचा समुद्र आणि बंगालच्या खाडीत “कवच” आणि “ ॲम्फेक्स -21” हा मोठ्या प्रमाणातील संयुक्त सैनिकी प्रशिक्षण सराव केला. हा सराव अंदमान आणि निकोबार कमांडच्या नेतृत्वात केला गेला आणि त्यात पूर्व नौदल कमांड  आणि लष्कराची दक्षिणी कमांड सहभागी झाले होते. लष्कर, नौदल ,हवाई दल आणि तटरक्षक दलाची सामग्री या सरावात वापरली गेली. या सरावात ANC ची सर्व दले, लष्कराच्या दक्षिणी कमांडचे भूमी तसेच पाण्यात कार्यरत सर्व पथके तसेच कोर्वेट, पाणबुड्या, नौदलाच्या पूर्व विभागाची मोठी जहाजे आणि नौदल कमांडो यांनी भाग घेतला. भारतीय हवाई दलातील जग्वार ही हल्ले आणि वाहतुकीसाठी वापरली जाणारी विमाने आणि तटरक्षक दलातील महत्त्वाची साधने यांनी देखील यात भाग घेतला.
यावेळी भारतीय सागरी हद्दीमधील हवाई आणि नौदल हल्ल्यांच्या तयारीची क्षमता तपासण्यासाठी विविध सराव केले गेले. सर्व संबंधित संस्थांच्या समन्वयातून लष्कर, नौदल आणि हवाई दलाच्या पथकांची या सरावाआधी सागरी आणि हवाई मार्गांनी वाहतूक करण्यात आली. ज्या भागात हा सराव झाला तो भाग भारतासाठी धोरणात्मकरित्या अत्यंत महत्त्वाचा आहे.
या सरावादरम्यान, अवकाश, हवा, भूमी तसेच पाणी यामध्ये कार्यरत संस्थांकडून गुप्त माहिती मिळविण्यासाठीची क्षमता, त्या माहितीचे एकत्रीकरण, पृथ्थकरण आणि तत्पर दळणवळण यांच्यातून प्रत्यक्ष युद्धभूमीवरील पारदर्शकता आणि तातडीच्या निर्णयांसाठीची क्षमता तपासण्यात आली.
यावेळी ANC च्या कमांडर- इन-चीफ नी सरावाचे निरीक्षण आणि परीक्षण करण्यासाठी दक्षिणी बेटसमूहाच्या परिसरात प्रत्यक्ष सराव स्थळाला भेट दिली आणि मोहिमांसाठी उच्च दर्जाची सिद्धता होण्यासाठी सर्व श्रेणीच्या अधिकाऱ्यांना आवश्यक निर्देश दिले.
U.Ujgare/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 161
वाणिज्य आणि उदयोग मंत्रालय
प्रधानमंत्री गतिशक्ती अंतर्गत सामाजिक क्षेत्रातील पायाभूत सुविधांशी संबंधित डेटा स्तरांचे मॅपींग केले जाणार
आरोग्य, शिक्षण, संस्कृती, पर्यटन, ग्रामपंचायती, महानगरपालिका, समाजकल्याण, गृहनिर्माण इत्यादींशी संबंधित महत्त्वाच्या मालमत्तेवरील डेटा स्तरावर मॅपींग केले जात आहे आणि भौतिक आणि सामाजिक पायाभूत सुविधांच्या नियोजनात प्रधानमंत्री गतिशक्ती तत्त्वांचा सर्वोत्तम वापर करण्यासाठी डेटा प्रमाणीकरण केले जात आहे. उद्योग आणि आंतरिक व्यापार संवर्धन विभागाचे विशेष सचिव  यांच्या अध्यक्षतेखाली नवी दिल्लीमधील वाणिज्य भवन येथे आयोजित सामाजिक क्षेत्रातील मंत्रालये /विभागांच्या ऑनबोर्डिंग आढावा बैठकीत ही माहिती देण्यात आली.
या बैठकीला शहरी व्यवहार मंत्रालय, शालेय शिक्षण आणि साक्षरता विभाग, उच्च शिक्षण विभाग, आदिवासी कार्य मंत्रालय, पंचायती राज मंत्रालय, आरोग्य आणि कुटुंब कल्याण मंत्रालय, महिला आणि बाल विकास मंत्रालय, विभागाचे अधिकारी उपस्थित होते. क्रीडा, ग्रामीण विकास मंत्रालय, सांस्कृतिक मंत्रालय, पोस्ट विभाग आणि गुजरात मधील भास्कराचार्य नॅशनल इन्स्टिट्यूट फॉर स्पेस एप्लीकेशनस् जिओ इनफॉरमेटिक्स  चे प्रमुख उपस्थिती होते. 12 मंत्रालये/ विभागांना सामील केले गेले असून ते आता NMP प्लॅटफॉर्मवर डेटा एकत्रीकरणाच्या प्रगत टप्प्यावर आहेत. यामध्ये शाळा, रुग्णालये आणि अंगणवाडी केंद्र इत्यादीसारख्या महत्त्वाच्या स्तरांचा समावेश आहे.
भास्कराचार्य नॅशनल इन्स्टिट्यूट फॉर स्पेस एप्लीकेशनस् जिओ इनफॉरमेटिक्सने  या बैठकीत निर्णय घेणे आणि नियोजन साधने, आदर्श विद्यार्थांनी संपर्क आणि आपत्ती व्यवस्थापन नियोजन यासारख्या प्रकरणांचा वापराबरोबरच सामाजिक क्षेत्रातील मंत्रालये/ विभागांकडून NMP स्वीकारण्याचे फायदे यावर सादरीकरण केले.
मंत्रालये /विभागांनी गतीशक्तीचा अवलंब करण्याची प्रगती, NMP प्लॅटफॉर्मवर एकत्रित होऊ शकणारे डेटा स्तर आणि एकीकरण प्रक्रियेदरम्यान मंत्रालये/ विभागांसमोर येणाऱ्या आव्हानांचे सादरीकरण केले.
सादरीकरणांनंतर सहभागींसोबत चर्चा झाली, मनोरंजक आणि सामाजिक-आर्थिकदृष्ट्या उपयुक्त कल्पना निर्माण झाल्या, जसे की, प्रवेशयोग्यतेच्या संदर्भात अंगणवाडी केंद्रांचे मॅपिंग, उद्योगाशी संबंध वाढवण्यासाठी नवीन तांत्रिक संस्था स्थापन करण्यासाठी स्थानाचे मूल्यांकन, शाळांच्या स्थानांचे विश्लेषण आणि कोणत्याही संपर्क सुविधेबाबतच्या समस्या ओळखणे इत्यादी.
दूरसंचार आणि माहिती तंत्रज्ञान मंत्रालय
दूरसंचार अभियांत्रिकी केंद्राकडून  ‘ग्राहक इंटरनेट ऑफ थिंग्ज  सुरक्षित ठेवण्यासाठीच्या आचारपद्धती जारी
या मार्गदर्शक सूचनांमुळे ग्राहकांच्या इंटरनेट ऑफ थिंग्ज उपकरणांचे आणि परिसंस्थेचे रक्षण होण्यास मदत तसेच इंटरनेट उपकरणांना असलेला धोक्याचे व्यवस्थापनही शक्य
नवी दिल्ली, 5 जानेवारी 2022
ग्राहकांच्या विविध उपकरणांवरील इंटरनेट ऑफ थिंग्ज म्हणजेच उपकरणांवरील इंटरनेट सेवा एकमेकांशी जोडण्याची व्यवस्था सुरक्षित ठेवण्यासाठी दूरसंचार अभियांत्रिकी केंद्राने ‘ग्राहकांचे इंटरनेट ऑफ थिंग्ज सुरक्षित ठेवण्यासाठीच्या आचारपद्धती जारी केल्या आहेत. जागतिक निकषांना प्रमाण मानून या सर्वोत्तम पद्धती निश्चित करण्यात आल्या आहेत. या मार्गदर्शक सूचनांमुळे ग्राहकांच्या उपकरणांवरील आणि सिस्टिमवरील इंटरनेट ऑफ थिंग्ज  सुरक्षित राहण्यासाठी मदत होणार आहे, त्याशिवाय अशा सिस्टिम्सना असणाऱ्या धोक्याचेही व्यवस्थापन होऊ शकेल. या अहवालाचा उपयोग, आयओटी उपकरणे निर्माण करणाऱ्या कंपन्या, सेवा पुरवठादार/ सिस्टीम एकत्रित करणारे, आणि अॅप विकसित करणाऱ्यांना होऊ शकेल.
इंटरनेट ऑफ थिंग्ज हे आज जगभरात अत्यंत वेगाने विकसित होणारे तंत्रज्ञान असून एकूण समाज, उद्योगक्षेत्र आणि ग्राहकांसाठी त्यातून अपरिमित संधी निर्माण होत आहेत.
अनेक क्षेत्रात, जसे की ऊर्जा, वाहनउद्योग, सुरक्षा आणि सर्वेक्षण, दूरस्थ आरोग्य व्यवस्थापन इत्यादीसाठी एकमेकांशी जोडलेल्या उपकरणाद्वारे स्मार्ट पायाभूत सुविधा निर्माण करण्यासाठी याचा वापर केला जाऊ शकतो. सेन्सर,दूरसंचार तंत्रज्ञान , एआय/एमएल, क्लाऊड/ एज कम्युटिंग इत्यादी आधुनिक तंत्रज्ञानामुळे इंटरनेट ऑफ थिंग्जचा अधिक लाभ मिळतो आहे.
दूरसंचार विभागाने जारी केलेल्या राष्ट्रीय डिजिटल दूरसंचार धोरण  2018, नुसार, 2022 पर्यंत पांच अब्ज उपकरणांना जोडणारी इको सिस्टिम तयार केली जाणार आहे. म्हणूनच, 2022 पर्यंत, भारतात 5 अब्ज उपकरणे इंटरनेट ऑफ थिंग्जमुळे जोडले जाणे अपेक्षित आहे.
लोकांच्या दैनंदिन वापरात असलेली उपकरणे/नेटवर्क्स हॅक करण्याच्या प्रयत्नातून कंपनी,संस्था, देश आणि महत्वाचे म्हणजे लोकांच्या आयुष्याला धोका निर्माण होऊ शकतो. त्यामुळे सुरुवातीपासून, शेवटपर्यंत आयओटी व्यवस्था सुरक्षित करणे अतिशय महत्वाचे आहे.
दूरसंचार विभागाच्या अखत्यारीत असलेले दूरसंचार अभियांत्रिकी केंद्र आयओटी क्षेत्रात अनेक हितसंबंधी संस्थांसोबत काम करत असून, या विषयावर त्यांनी आतापर्यंत 16 तांत्रिक अहवाल सादर केले आहेत.S.Patil/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 221
पंतप्रधान कार्यालय
भारताच्या राष्ट्रीय क्वांटम मिशनबद्दल,केंद्रीय मंत्री डॉ.जितेंद्र सिंह यांनी लिहिलेला लेख पंतप्रधानांनी केला सामायिक
नवी दिल्ली, 25 एप्रिल 2023
भारताच्या राष्ट्रीय क्वांटम मिशनवर केंद्रीय मंत्री डॉ जितेंद्र सिंह यांनी लिहिलेला लेख पंतप्रधान नरेंद्र मोदी यांनी शेअर केला आहे.
पंतप्रधान कार्यालयाने ट्विट केले आहे;
"केंद्रीय मंत्री डॉ जितेंद्र सिंग यांनी राष्ट्रीय क्वांटम मिशनद्वारे भारत जागतिक क्वांटम तंत्रज्ञानाच्या जागतिक पटलावर कसा आला आहे, हे विशद केले आहे... जरूर वाचा!"
G.Chippalkatti/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
रेल्वे मंत्रालय
खासगी रेल्वेगाडी प्रकल्पाबाबत अनुप्रयोग - पूर्व परिषद आज संपन्न
नवी दिल्ली, 21 जून 2020
रेल्वे मंत्रालयाने आज खासगी रेल्वेगाडी प्रकल्पाबाबत अनुप्रयोग-पूर्व  परिषद आयोजित केली होती. सुमारे 16 संभाव्य अर्जदारांच्या सहभागाने या परिषदेला उत्तम प्रतिसाद मिळाला.
रेल्वे मंत्रालयाने प्रवासी रेल्वे सेवांच्या परिचालनात खासगी सहभागासाठी 12 पात्रता अर्ज आमंत्रित केले आहे. 109 मूळ गंतव्य जोड्याच्या मार्गावर 151 आधुनिक ट्रेन  सुरू केल्या आहेत जे सध्याच्या या मार्गावरील गाड्यांव्यतिरिक्त असतील.
प्रवासी रेल्वेगाड्या चालवण्यासाठी खासगी गुंतवणूकीचा हा पहिलाच उपक्रम आहे. या प्रकल्पात खासगी क्षेत्राची सुमारे 30,000 कोटी रुपयांची गुंतवणूक होईल.
या देशातील लोकांना वाहतूक सेवांची उपलब्धता सुधारणे, आधुनिक तंत्रज्ञान युक्त गाड्या आणि प्रवाशांना सर्वांगीण प्रवासाचा अनुभव देण्याच्या दिशेने हा उपक्रम आहे. रेल्वे परिचालनातील अनेक ऑपरेटरमुळे स्पर्धा निर्माण होईल आणि सेवा सुधारतील. प्रवासी वाहतूक क्षेत्रात मागणी पुरवठा तफावत कमी करण्याच्या उद्देशानेही हा उपक्रम आहे.
निविदा प्रक्रियेचा एक भाग म्हणून, रेल्वे मंत्रालयाने 21,जुलै 2020 रोजी पहिली अनुप्रयोग -पूर्व परिषद आयोजित केली होती, ज्यात सुमारे 16 संभाव्य अर्जदारांच्या सहभागाने उत्तम प्रतिसाद मिळाला आहे. संभाव्य अर्जदारांनी उपस्थित केलेल्या शंकांविषयी चर्चा करण्यात आली आणि आरएफक्यू आणि निविदा रुपरेषेच्या तरतुदींबाबत सुधारित स्पष्टीकरणासाठी रेल्वे मंत्रालय आणि नीती आयोगांनी स्पष्टीकरण दिले. या शंका प्रामुख्याने पात्रता निकष, निविदा प्रक्रिया, रॅक खरेदी, गाड्यांचे परिचालन आणि क्लस्टरची रचना यासंदर्भात होत्या.
निविदा अंतर्गत हाताळल्या जाणाऱ्या मार्गांवर प्रवासी वाहतुकीची माहितीही रेल्वे मंत्रालयामार्फत देण्यात येणार आहे. यामुळे निविदाकारांना प्रकल्पात त्यांची योग्य ती काळजी घेता येईल
रेल्वे मंत्रालयाने स्पष्ट केले आहे की या प्रकल्पांतर्गत चालवण्यात येणाऱ्या गाड्या खाजगी कंपन्या एकतर खरेदी करू शकतात किंवा भाड्याने घेऊ शकतात. रेल्वे मंत्रालयानेही स्पष्टीकरण दिले आहे की, रेल्वेगाडी चालविण्याबाबत जोखीम न्याय्य पद्धतीने विभागली जाईल.
संभाव्य अर्जदारांकडून आलेल्या प्रश्नांना रेल्वे मंत्रालय 31 जुलै 2020 पर्यंत लेखी उत्तरे देईल. दुसरी पूर्व-तयारी परिषद 12 ऑगस्ट 2020 रोजी होणार आहे.B.Gokhale/S.Kane/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 141
सांस्कृतिक मंत्रालय
भगवान बुद्धांचे चार पवित्र कपिलवस्तु अवशेष गंदन मठ परिसरातील बातसागन मंदिरात आज औपचारिक सोहळ्यात श्रद्धापूर्वक प्रदर्शित
मंगोलियामध्ये भगवान बुद्धांच्या पवित्र अवशेष दर्शन सोहळ्यामुळे भारत मंगोलिया संबंध आणखी दृढ होतील- किरेन रिजिजू
नवी दिल्ली, 14 जून 2022
भगवान बुद्धांचे चार पवित्र कपिलवस्तु अवशेष गंदन मठ परिसरातील बातसागन मंदिरातील सभागृहात आज एका औपचारिक सोहळ्यात बौद्ध मंत्रोच्चार आणि सांगीतिक प्रार्थनांच्या अत्यंत श्रद्धापूर्वक दर्शनासाठी मांडण्यात आले. या शानदार सोहळ्याला भारताचे केंद्रीय न्याय आणि कायदा मंत्री किरेन रिजिजू, मंगोलियन संसदेचे अध्यक्ष झानदानशातर गॉंबोजाव, मंगोलियाचे सांस्कृतिक कार्य मंत्री खांबा नोमुन खान यांच्यासह अन्य संसद सदस्य तसेच मोठ्या संख्येने लामा आणि भारतीय शिष्टमंडळाचे सदस्य उपस्थित होते. बुद्ध पौर्णिमेनिमित्त आज मंगोलियात आयोजित या विशेष कार्यक्रमाला मोठ्या संख्येने भाविक देखील उपस्थित होते.
याप्रसंगी बोलताना केंद्रीय मंत्री किरेन रिजिजू म्हणाले की, अनेक शतकापूर्वी भारतातून हिमालय पर्वतरांगा ओलांडत बौद्ध धर्म मंगोलियाच्या विस्तृत भागात प्रसारित झाला आणि त्यामुळे तो दोन्ही देशांचा मौल्यवान सामायिक वारसा बनला या अध्यात्मिक दुव्याने दोन्ही देशांतील लोकांना नेहमीच एकमेकांशी बांधून ठेवले आहे,असेही रिजिजू म्हणाले. गंदन मठात भगवान गौतम बुद्धांच्या भारतीय अवशेषांसह मंगोलियन अवशेषही मांडण्यात आले असून यामुळे बंधुभाव असणाऱ्या भारत आणि मंगोलिया या देशांमधील अद्वितीय अध्यात्मिक बंध आणखी दृढ होतील विश्वास त्यांनी व्यक्त केला.
द्वेष आणि हिंसेला आपल्या विचारांमध्ये किंचितही स्थान मिळणार नाही यासाठी प्रार्थना करूया, असे किरेन रिजिजू म्हणाले. जगात नेहमीच शांतता, करुणा आणि सद्बुद्धी यांचा विजय होवो, बुद्धाचे तत्वज्ञान आणि शिकवण यातून जगातील लोकांना आपले दुःख आणि कष्ट दूर करण्याचा मार्ग मिळावा अशी सदिच्छा त्यांनी व्यक्त केली.
या कार्यक्रमात बोलताना मंगोलियन संसदेचे अध्यक्ष झानदानशातर गॉंबोजाव यांनी मंगोलियात भगवान बुद्धांच्या अवशेषांचे अकरा दिवस प्रदर्शन मांडून मंगोलियातल्या लोकांना बुद्धाने प्रती आपला आदर व्यक्त करून त्यांचे आशीर्वाद प्राप्त करून देण्याची संधी दिल्याबद्दल भारत सरकारचे आभार मानले.R.Aghor/S.Mukhedkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 106
संरक्षण मंत्रालय
स्वातंत्र्याचा अमृतमहोत्सव उपक्रमांतर्गत देशासाठी वीरगती प्राप्त जवानांचे पंतप्रधानांच्या स्वाक्षरी असलेल्या विशेष मानचिन्ह रुपाने स्मरण
गोव्यातील रामचंद्र शिंदे आणि तुकाराम गवस या शहीद जवानांच्या कुटुंबियांना 1 गोवा एनसीसी बटालियनकडून मानचिन्ह प्रदान
पणजी, 11 मे 2022
गोव्यातील शहीद जवान रामचंद्र शिंदे आणि तुकाराम गवस यांना 1 गोवा एनसीसी बटालियनकडून पंतप्रधानांनी स्वाक्षरी केलेले विशेष मानचिन्ह प्रदान करण्यात आले. 1 गोवा एनसीसी बटालियनचे कर्नल बी एस चरक आणि सुभेदार मेजर नरेंद्र दत्त यांनी जवानांच्या कुटुंबियांना मानचिन्ह सुपूर्द केले. स्वातंत्र्याचा अमृतमहोत्सव उपक्रमांतर्गत शहीद जवानांप्रती कृतज्ञता म्हणून हे विशेष मानचिन्ह प्रदान करण्यात आले.
“स्वातंत्र्याचा अमृत महोत्सव साजरा करत असताना, पंतप्रधान नरेंद्र मोदी यांनी पुढाकार घेऊन वीर जवानांप्रतीचा आदर आणि कृतज्ञता व्यक्त करण्यासाठी या उपक्रमाचे आयोजन केल्याचे कर्नल बी एस चरक यांनी सांगितले.
कुचेली  येथील वीर जवान रामचंद्र शिंदे यांच्या वीरमाता श्रीमती ताराबाई शिंदे यांनी विशेष मानचिन्ह स्वीकारले.
वीर जवान रामचंद्र शिंदे 2002 साली भारतीय सैन्यात रुजु झाले होते. 12 ऑक्टोबर 2006 रोजी काश्मीरमधील शोपियान येथे कर्तव्यावर असताना दहशतवादी हल्ल्यात त्यांना वीरमरण प्राप्त झाले.
रामचंद्र शिंदे यांच्या शौर्यापासून प्रेरणा घेऊन त्यांच्या भाऊही सैन्यात रुजू झाल्याचे वीरमाता ताराबाई शिंदे म्हणाल्या.
दुसऱ्या एका कार्यक्रमात चांदेल  येथील वीर जवान तुकाराम गवस यांच्या कुटुंबियांना पंतप्रधानांच्या स्वाक्षरीचे विशेष मानचिन्ह प्रदान करण्यात आले. वीर जवान तुकाराम गवस यांना 1965 च्या भारत-पाकिस्तान युद्धात बारमेर, राजस्थान येथे पाकिस्तानी सैन्याविरुद्ध लढताना वीरमरण प्राप्त झाले. त्यांच्या पश्चात पत्नी लिलावती तुकाराम गवस यांनी कुटुंबियांची काळजी घेतली.
वीर जवानांबद्दल माहिती
शिपाई तुकाराम गवस 
तुकाराम गवस 4 मराठा लाईट इन्फंट्रीमध्ये कर्तव्यावर होते. 1965 च्या भारत-पाकिस्तान युद्धात पाकिस्तानी सैन्याचा सामना करताना त्यांना वीरगती प्राप्त झाली. त्यांच्या पश्चात सध्या 78 वर्ष वय असलेल्या लिलावती तुकाराम गवस यांनी मोठ्या धैर्याने कुटुंबियांचा सांभाळ केला.
शिपाई शिंदे रामचंद्र शिवाजी 
वीर जवान रामचंद्र शिंदे यांचा जन्म 28 जून 1981 रोजी झाला. ते 25 जानेवारी 2002 रोजी सैन्यदलात रुजु झाले. 44 राष्ट्रीय रायफल्स बटालियनमध्ये कार्यरत असताना 12 ऑक्टोबर 2006 रोजी शोपियान  येथे दहशतवाद्यांशी झालेल्या चकमकीत त्यांना वयाच्या अवघ्या 24 व्या वर्षी वीरगती प्राप्त झाली.